CELEX: 52018PC0058
Language: et
Date: 2018-02-09
Title: Ettepanek: NÕUKOGU RAKENDUSOTSUS, millega lubatakse Ungaril kohaldada erimeedet, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,9.2.2018
            COM(2018) 58 final
            2018/0023(NLE)
            Ettepanek:
            NÕUKOGU RAKENDUSOTSUS,
            millega lubatakse Ungaril kohaldada erimeedet, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                     1
                   (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
            
            
               26. juunil 2017 komisjonis registreeritud kirjas taotles Ungari luba pikendada nõukogu 10. detsembri 2015. aasta rakendusotsuse (EL) 2015/2349
                  2
                kohaldamist ja seega kohaldada jätkuvalt meedet, millega tehakse erand käibemaksudirektiivi artiklist 193. Komisjon teavitas 11. detsembri 2017. aasta kirjaga käibemaksudirektiivi artikli 395 lõike 2 kohaselt ja pärast Ungarilt täiendava teabe saamist taotluse põhjendatuse kohta teisi liikmesriike Ungari taotlusest. Komisjon teatas 12. detsembri 2017. aasta kirjaga Ungarile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Ungari teatas komisjonile petuskeemidest personali kasutada andmise valdkonnas, eelkõige seoses ajutist tööjõudu vahendavate asutustega ja sarnaseid teenuseid osutavate organisatsioonidega, nt kooliühistud, mille liikmed teevad tööd kolmandatele isikutele. 
               
               
                  Seda liiki teenuseosutamisele on iseloomulik, et nõutavad ei ole suured investeeringud või eriteadmised. Seepärast on suhteliselt lihtne luua selline äriühing, mis kaob lühikese aja pärast. Investeeringute vähesuse tõttu ületab klientidelt saadud käibemaks sageli suurelt investeeringutelt mahaarvatava käibemaksu või üldisemas mõttes – sisendkäibemaksu. Käibemaks, mida sisendkäibemaksult maha ei arvata, kujutab endast seega vaid väikest kuluosa, kui need ettevõtjad, kellel ei ole varasid või on neid vähe, kaovad. Maksmata käibemaksu üldsummat on raske või võimatu sisse nõuda.
               
               
                  Selleks et võidelda käibemaksupettustega ajutist tööjõudu vahendavate asutuste sektoris, taotles Ungari 2014. aastal erandit käibemaksudirektiivi artiklist 193, et saada luba ette näha, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud käibemaksudirektiivi artikli 199 lõike 1 punktiga a (pöördmaksustamismehhanism). Luba anti nõukogu rakendusotsusega (EL) 2015/2349,
                     3
                   mis kaotas kehtivuse 31. detsembril 2017. 
               
               
                  Ungari taotles luba jätkata käibemaksudirektiivi artiklist 193 kõrvalekalduva erimeetme kohaldamist ja ühtlasi laiendada selle kohaldamisala pensionäride ühistutele. 
               
               
                  Ungari esitatud teabe kohaselt on pöördmaksustamismehhanism osutunud asjakohaseks ja tõhusaks vahendiks võitlemisel ajutist tööjõudu vahendavate asutuste sektori korruptiivse tegevusega. Ungari andis nimelt teada, et pärast pöördmaksustamismehhanismi kehtestamist ajutist tööjõudu vahendavate asutuste arv vähenes. Samal ajal ilmneb andmetest, et ehkki kõnealuse sektori maksumaksjate arv vähenes, suurenes 2016. aastal oluliselt siseriiklikelt tarnetelt kogutav maksusumma. 
               
               
                  Ungari teatas, et käibemaksupettustega võitlemiseks kehtestati märkimisväärne hulk meetmeid (nt suurem järelevalve ja kontroll uute registreeritavate ettevõtjate üle, seadusemuudatused kontrollimeetmete tõhususe suurendamiseks, hiljuti registreeritud ettevõtjate igakuised käibedeklaratsioonid, minimaalse teenustasu kehtestamine kooliühistutele, kassatšekkide internetipõhine kontroll, teatavatel juhtudel siseriikliku käibemaksu koondaruanded jne). Ungari kavandab teisi pettustevastaseid meetmeid, keskendudes eriti ajutist tööjõudu vahendavatele asutustele (nt ajutist tööjõudu vahendavate asutuste sektori ulatuse kitsendamine, kõnealuse sektori tegevusega seotud tagatise kehtestamine, tööhõivekindluse laiendamine). Ungari on seisukohal, et lisaks neile meetmetele tuleb säilitada kaitsev pöördmaksustamismehhanism, et veelgi vähendada sektorile tehtud kahju. 
               
               
                  Ungari teatas komisjonile ka seda, et seal seadustatakse uut tüüpi juriidilised isikud, milleks on pensionäride ühistud. Sarnaselt kooliühistutele tuleb töötamine pensionäride ühistus lugeda analoogseks ajutist tööjõudu vahendavatele asutustele tehtava tööga. Seetõttu taotleb Ungari pöördmaksustamismehhanismi kohaldamist ka viimati nimetatud ühistute suhtes. 
               
               
                  Tuleb ära märkida, et käibemaksudirektiiviga on juba ette nähtud vabatahtliku pöördmaksustamise kohaldamine seoses personali kasutada andmisega (käibemaksudirektiivi artikli 199 lõike 1 punkt b). See võimalus piirdub peamiselt kinnisvarasektoriga (käibemaksudirektiivi artikli 199 lõike 1 punkt a). Kavandatud erandmeedet tuleks sellepärast kohaldada üksnes selliste olukordade suhtes, mis ei ole juba käibemaksudirektiiviga hõlmatud.
               
            
            
               Kuna erandmeetme vastuvõtmine toimub pärast nõukogu rakendusotsuse (EL) 2015/2349 kehtivuse lõppu (st pärast 31. detsembrit 2017), ei saa käesoleva ettepanekuga pikendada eelmist meedet. 
            
            
               Tehakse ettepanek teha erand kuni 31. detsembrini 2020. Kuna erandi lõppemiseni peaksid Ungari võetud ja kehtestatavad meetmed olema asjaomase sektori pettustevastase võitluse kontekstis tõhusad, ei peaks Ungari vajama pikemat ajavahemikku erandi tegemiseks käibemaksudirektiivi artiklist 193 seoses tööjõu pakkumisega ajutist tööjõudu vahendavate asutuste poolt. Erandi pikendamine ei ole seega vajalik. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
         
         
            
               Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
            
            
               •Proportsionaalsus
            
            
               
                  Ettepanek on proportsionaalsuse põhimõttega kooskõlas järgmistel põhjustel.
               
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede kooskõlas taotletava eesmärgiga, st see aitab vältida maksudest kõrvalehoidumist. Erand ei lähe kaugemale sellest, mis on vajalik, et võidelda pettusega konkreetses valdkonnas.
               
            
            
               •Vahendi valik
            
            
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Ungari esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               Rakendusotsuse ettepaneku eesmärk on hoida ära teatavat liiki maksudest kõrvalehoidumist või maksustamise vältimist Ungari personali kasutada andmise sektoris. Pöördmaksustamise mehhanism peaks aitama Ungaril tõhusamalt võidelda käibemaksupettustega kõnealuses sektoris. Seega on erandit tegeval meetmel positiivne mõju. 
            
            
               Erandi kitsa kohaldamisala ning piiratud kohaldamisaja tõttu on mõju igal juhul piiratud.
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUU TEAVE
            
            
               Ettepanek sisaldab aegumisklauslit, mille tähtpäevaks on 31. detsember 2020.
            
            
               2018/0023 (NLE)
            
         
         
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Ungaril kohaldada erimeedet, millega tehakse erand nõukogu direktiivi 2006/112/EÜ (mis käsitleb ühist käibemaksusüsteemi) artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  4
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 193 kohaselt on tavaliselt maksuhalduritele käibemaksu tasuma kohustatud kaupa tarniv või teenuseid osutav maksukohustuslane.
            
            
               (2)Selleks et võidelda käibemaksupettustega ajutist tööjõudu vahendavate asutuste sektoris, taotles Ungari 2014. aastal luba kehtestada erimeede, millega tehakse erand direktiivi 2006/112/EÜ artiklist 193, et näha ette, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud kõnealuse direktiivi artikli 199 lõike 1 punktiga a (edaspidi „pöördmaksustamismehhanism“). Luba anti nõukogu rakendusotsusega (EL) 2015/2349
                  5
                ja see kaotas kehtivuse 31. detsembril 2017. 
            
            
               (3)Komisjonis 26. juunil 2017 registreeritud kirjas taotles Ungari luba kohaldada meedet, millega tehakse erand kõnealuse direktiivi artiklist 193, et teha käibemaksu tasumise eest vastutavaks isik, kellele on antud kasutada personali. 
            
            
               (4)Komisjon teatas kooskõlas direktiivi 2006/112/EÜ artikli 395 lõikega 2 Ungari taotlusest teistele liikmesriikidele 11. detsembri 2017. aasta kirjas. Komisjon teatas 12. detsembri 2017. aasta kirjaga Ungarile, et tal on taotluse hindamiseks kogu vajalik teave.
            
            
               (5)Ungari esitatud teabe kohaselt on ajutist tööjõudu vahendavate asutuste valdkonna mitmed ettevõtjad seotud pettustega, pakkudes teenuseid ilma maksuhaldurile käibemaksu tasumata. Kuna sellist laadi tegevusse ei ole tingimata vaja märkimisväärselt sisendkäibemaksu panustada või investeerida, siis ületab selliste asutuste saadav käibemaks sageli suuresti mahaarvatava käibemaksu, mille nad on tasunud oma tarnijatele. Mitmed neist asutustest, millel on sageli vähe varasid või üldse mitte, kaovad lühikese aja järel või ainult mõne kuu pärast, muutes tasumata käibemaksu sissenõudmise raskeks või võimatuks.
            
            
               (6)Erandiga kõrvaldataks võimalus maksudest sellisel viisil kõrvale hoiduda, kuna käibemaksu tasumise eest vastutavaks määratakse neil juhtudel kõnealuste teenuste saaja. Ungari teatas, et pärast nende riigis personali kasutada andmise eest pöördmaksustamismehhanismi kehtestamist tööjõudu vahendavate asutuste arv vähenes, osutades turu puhastumisele. Ungari sõnul on pöördmaksustamismehhanism osutunud asjakohaseks ja tõhusaks vahendiks võitlemisel ajutist tööjõudu vahendavate asutuste sektori korruptiivse tegevusega. 
            
            
               (7)Ungari esitatud teabe alusel kehtestati käibemaksupettustega võitlemiseks märkimisväärne hulk meetmeid ja riik kavandab teisi pettustevastaseid meetmeid, keskendudes eriti ajutist tööjõudu vahendavatele asutustele. Ungari on seisukohal, et lisaks neile meetmetele tuleb jätkata kaitsva pöördmaksustamismehhanismi kohaldamist, et veelgi vähendada sektorile tehtud kahju. 
            
            
               (8)Paljudes personali kasutada andmise olukordades, mis on loetletud direktiivi 2006/112/EÜ artikli 199 lõike 1 punktis a, on juba võimalik märkida kauba või teenuse saaja käibemaksu tasumise eest vastutavaks isikuks. Seetõttu tuleks Ungaril lubada kohaldada pöördmaksustamismehhanismi personali kasutada andmise suhtes, mis ei ole juba hõlmatud direktiiviga 2006/112/EÜ.
            
            
               (9)Erand tuleks teha üksnes piiratud ajaks. 
            
            
               (10)Ungari võetavate meetmetega peaks kõnealuses sektoris pettused lõppema, mistõttu ei ole edasine erand direktiivi 2006/112/EÜ artiklist 193 tööjõu vahendamise valdkonnas enam vajalik.
            
            
               (11)Erandi kohaldamine ei mõjuta käibemaksust tulenevaid liidu omavahendeid,
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
            
            
               Erandina direktiivi 2006/112/EÜ artiklist 193 lubatakse Ungaril ette näha, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud direktiivi 2006/112/EÜ artikli 199 lõike 1 punktiga a.
            
            
               Artikkel 2
            
            
               Käesolev otsus jõustub selle teatavakstegemise päeval.
            
            
               Käesolev otsus kehtib kuni 31. detsembrini 2020.
            
            
               Artikkel 3
            
            
               Käesolev otsus on adresseeritud Ungarile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        ELT L 330, 16.12.2015, lk 53. 
               
               
                  
                     (3)
                  
                        ELT L 330, 16.12.2015, lk 53. 
               
               
                  
                     (4)
                  
                        ELT L 347, 11.12.2006, lk 1.
               
               
                  
                     (5)
                  
                        Nõukogu 10. detsembri 2015. aasta rakendusotsus (EL) 2015/2349, millega lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 330, 16.12.2015, lk 53).